Lato Lapsa

Lato Lapsa (dzimis 1969. gada 16. maijā Rīgā) ir latviešu publicists, pētnieciskais žurnālists un grāmatu autors, kas raksta par Latvijas politiku un saviem ceļojumiem dažādās Āzijas, Āfrikas un Amerikas valstīs.

Lapsas publicistika ir pretrunīgi vērtēta un izraisījusi asas diskusijas sabiedrībā. Pret Lato Lapsu vērsušies tiesā (2011. gada 18. janvārī "Parex banka" par neslavas celšanu), taču daudzkārt arī Lapsa pats vērsies tiesā pret citiem (piemēram, pret Kārli Zuiku par neslavas celšanu,Mācītājam kriminālprocess par Lato Lapsu apmelojošu rakstu  2009.08.05 pret Einaru Repši par kļūdaini aizpildītu ienākumu deklarāciju u.c.)

 Biogrāfija 
Lato Lapsa dzimis 1969. gada 16. maijā Rīgā ģeogrāfu Vito un Tamāras Lapsas ģimenē.

1990. gada maijā, atgriezies no dienesta Padomju armijā, Lapsa sāka strādāt laikrakstā "Diena". No 1998. līdz 2000. gadam viņš bija ziņu aģentūras LETA galvenais redaktors, bet lielās darba slodzes dēļ amatu pameta un pievērsās grāmatu rakstīšanai un publicistikai.

 "Kas ir Lembergs? Ventspils mēra ceļš uz naudu un varu" (2006) 
2006. gada maijā izdota Lato Lapsas un Kristīnes Jančevskas grāmata "Kas ir Lembergs? Ventspils mēra ceļš uz naudu un varu". Grāmatas veidošanas laikā Lapsa vērsās Drošības policijā pēc tam, ka savā pastkastē esot atradis anonīmu vēstuli, kurā brīdināts, ka, turpinot rakstīt grāmatu, autoriem draudot "invalīda statuss vai viņpasaule". Aivars Lembergs noliedza, ka Lapsam būtu izteicis draudus, bet grāmatu uzskatīja par pret viņu vērstas politisko pretinieku rīkotas kampaņas daļu. Pirmajā mēnesī pārdoti visi 4000 grāmatas pirmās tirāžas eksemplāri, un tā kļuva par "Jāņa Rozes" grāmatnīcā pirktāko grāmatu.

 "Kampējs. Stāsts par Andri Šķēli un vērdiņu" (2008) 
2008. gada martā uzņēmums Baltic Screen izdeva Lato Lapsas un Kristīnes Jančevskas politiķim Andrim Šķēlem veltītu grāmatu "Kampējs. Stāsts par Andri Šķēli un vērdiņu", kurā citstarp rakstīts par Šķeles darbību pēc Latvijas neatkarības atjaunošanas notikušajā privatizācijā.

 "Va(i)ras virtuve" (2010) 
2010. gada februārī izdota Lapsas grāmata "Va(i)ras virtuve", kurā aprakstīta Vairas Vīķes-Freibergas ievēlēšana Latvijas Valsts prezidentes amatā un turpmākā prezidentūra, bet Vīķe-Freiberga apsūdzēta izšķērdībā, citstarp apgalvojot, ka viņas prezidentūras laikā no nodokļu maksātāju naudas 41 tūkstoti latu esot iztērēti Vīķes-Freibergas friziera pakalpojumiem, bet 600 tūkstoši latu — restorānu pakalpojumiem.

Vīķe-Freiberga pauda uzskatu, ka grāmata esot priekšvēlēšanu laikam paredzēts pasūtījuma darbs. Pirmajās trīs nedēļās pārdoti visi 4000 grāmatas pirmās tirāžas eksemplāri, bet laikraksts Telegraf ieguva tiesības izdot grāmatas tulkojumu krieviski. Par grāmatā aprakstītu epizodi, kurā Vīķes-Freibergas un viņas vīra Imanta Freiberga uzņēmums VVF Consulting, par 16 190 latiem konsultējot Liepājas domi, esot vārds vārdā nokopējis domes darbinieču rakstīto un piedāvājis to kā ieteikumus Liepājas pašvaldības attīstības politikai, Lapsa ar iesniegumu vērsās Ģenerālprokuratūrā.

 "Šofera dēls Minhauzens" (2010) 
2010. gada septembrī apgāds "Atēna" izdeva Lato Lapsas un Irēnas Saatčianes politiķim Aināram Šleseram veltītu grāmatu "Šofera dēls Minhauzens". Neilgi pēc tam Lapsa paziņoja, ka vērsies ar iesniegumu Drošības policijā par viņa māsai un viņas bērniem izteiktiem draudiem, ja viņš līdz 3. oktobrim (dienu pēc 10. Saeimas vēlēšanām) nepārtraukšot žurnālistisko darbību un neslēgšot vairākas sevis uzturētās tīmekļa vietnes. Lapsa uz laiku pārtrauca tīmekļa vietņu darbību un paziņoja, ka pametot valsti.

2010. gada 8. novembrī Lapsa savā tīmekļa vietnē pietiek.com publicēja ASV ārsta Aivara Sluča 2009. gada 14. oktobrī sūtītu elektroniskā pasta vēstuli "Vai latvieši padodas?" un turpmāko saraksti starp Sluci un viņa partijas biedru, Latvijas Republikas ārlietu ministru Ģirtu Valdu Kristovski. Kristovskis apgalvoja, ka viņa sarakste ar Slucki esot "nekorekti atspoguļota" un montēta, par ko Lapsa kā par goda un cieņas aizskaršanu vērsās Rīgas Centra rajona tiesā, no Kristovska un Pilsoniskās savienības pieprasot pausto apgalvojumu atsaukšanu un 11 670 latu lielu kompensāciju. 2012. gada februārī tiesa lēma, ka Kristovskim izteiktie apgalvojumi jāatsauc un jāatvainojas Lapsam.

No 2008. līdz 2010. gada 1. decembrim Lapsa bija laikraksta Telegraf izdevēja AS News Media Group padomes loceklis, ko pametis, vairs nespējot nodrošināt laikraksta redakcionālo neatkarību. Izteikti apgalvojumi, ka Lapsa darbojies sabiedrisko attiecību komunikācijas uzņēmumā "P.R.A.E. Sabiedriskās attiecības" kā viens no uzņēmuma vadītājiem. Portāla "Delfi" redaktors Filips Lastovskis, atsaucoties uz vairākiem neminētiem bijušajiem aģentūras darbiniekiem, apgalvoja, ka Lapsa gadiem esot darbojies no sabiedrisko attiecību aģentūras "P.R.A.E." telpām.

 "Zem Muhameda bārdas" (2016) un "Zem Muhameda palmas" (2018) 
2016. gadā izdevniecība "Dienas grāmata" izdeva Lapsas grāmatu "Zem Muhameda bārdas", kurā aprakstīti viņa ceļojumi Izraēlā, Palestīnā, Turcijā, Irānā, Ēģiptē, Jordānijā un Sīrijā. 2018. gadā izdevniecība "Dienas grāmata" izdeva grāmatas turpinājumu "Zem Muhameda palmas", kurā aprakstīti Lapsas ceļojumi Eritrejā, Mali, Marokā, Mauritānijā, Nigērā, Rietumsahārā un Sudānā.

 "Viltvārdis" (2020) un "Valstsgribis" (2023) 
2020. gada jūlijā apgāds "Mantojums" izdeva Lato Lapsas un Kristīnes Bormanes grāmatu "Viltvārdis" par tābrīža Latvijas Valsts prezidents Egilu Levitu, kuru grāmatas autori citstarp apsūdzēja melošanā par savu bērnību, jaunību, pilsonību, vecākiem un vecvecākiem. Levits grāmatā izteiktās apsūdzības melošanā noliedza. Dzejniece Māra Zālīte kategoriski iebilda pret viņas 1980. gada dzejoļa "Balāde" pirmās rindas izmantošanu grāmatā, atsaucoties uz Autortiesību likuma 14. panta 1. daļas 6. punktu, ko Lapsa noraidīja, norādot uz Autortiesību likuma 20. pantu, kas viņam ļaujot citu darbu citēšanu.

2021. gada 10. augustā saistībā ar 2020. gadā sāktu kriminālprocesu par ilgstošu izvairīšanos no nodokļu nomaksas lielā apmērā un noziedzīgi iegūtu līdzekļu legalizēšanas lielā apmērā Valsts ieņēmumu dienesta Nodokļu un muitas policija uz vairākām stundām aizturēja Lapsu un veica kratīšanu viņa dzīvesvietā un automobilī.

2024. gada 27. maijā spēkā stājās Vidzemes apgabaltiesas spriedums, ar kuru Lapsa atzīts par vainīgu kriminālnoziegumos par advokāta Romualda Vonsoviča vajāšanu un neslavas celšanu. Par sodu Lapsam piesprieda 300 stundas sabiedriskā darba.

2024. gada janvārī pēc paša Lapsas vārdiem kļuva zināms, ka Valsts policija sākusi vēl vienu kriminālprocesu pret Lapsu, šoreiz par viņa sarakstīto grāmatu "Hiēnu banda. 1. daļa". Pats Lapsa to raksturoja kā atriebību par faktu atklāšanu. Vienlaikus ar šo krimināllietu Ģenerālprokuratūra uzrādījusi Lapsam apsūdzību un lēmusi saukt uzņēmēju pie kriminālatbildības krimināllietā par bijušās Valsts ieņēmumu dienesta vadītājas Ievas Jaunzemes nomelnošanu un vēl dažiem iespējamiem noziegumiem. Pats Lapsa to raksturojis, ka apsūdzība esot saistīta ar kādu grāmatu, kas nav nonākusi grāmatnīcās.

Kopš 2020. gada turpinās izmeklēšanas darbības krimināllietā, kurā Lapsa un citi uzņēmēji tiek saistīti ar naudas atmazgāšanu un nodokļu nemaksāšanu lielos apjomos, un kuras ietvaros pie Lapsas, viņa radiniekiem un viņa partnera Jurģa Liepnieka veiktas kratīšanas. Liepnieks un Lapsa apgalvo, ka uzskata tās par politiski motivētām.

 Grāmatas 

 2005 — "Latvijas miljonāru noslēpumi un jaunais Latvijas 500 miljonāru saraksts" (kopā ar Kristīni Jančevsku), Atēna, ISBN 9789984341392
 2006 — "Kas ir Lembergs. Ventspils mēra ceļš uz naudu un varu" (kopā ar Kristīni Jančevsku), Pilsētai un pasaulei, 
 2006 — "Latvijas miljonāri bez maskām un jaunais Latvijas 600 miljonāru saraksts" (kopā ar Kristīni Jančevsku). Rīgas Viļņi.
 2007 — "Tiesāšanās kā ķēķis: advokāta Grūtupa "sakārtošanas" receptes" (ar pseidonīmu Jānis Brūklenis), Mantojums, 
 2008 — "Kampējs. Stāsts par Andri Šķēli un vērdiņu" (kopā ar Kristīni Jančevsku), Atēna, 
 2008 — "Kargins Superstar: kā izsisties ļaudīs, kļūt par visgudrāko, skaistāko un veiksmīgāko, dabūt visas mantiņas, visiem parādīt un vienmēr visus pārspēt" (kopā ar Irēnu Saatčiani), Baltic Screen, 
 2008 — "Mūsu vēsture 1985—2005." (trīs sējumos, kopā ar Kristīni Jančevsku un Sandri Metuzālu), Atēna,  (1. sēj.)
 2009 — "Parex krahs. Nejēgas, nelgas un noziedznieki", Atēna, 
 2010 — "Va(i)ras virtuve" (kopā ar Irēnu Saatčiani un Kristīni Jančevsku), Atēna, 
 2010 — "Kā nozagt miljardu" (par Aivaru Lembergu; kopā ar Irēnu Saatčiani), SIA Baltic Screen, 
 2010 — "Šofera dēls Minhauzens" (par Aināru Šleseru; kopā ar Irēnu Saatčiani), Atēna, 
 2011 — "100 gudro galvu un citi zvēri". Jāņa Rozes apgāds. ISBN 9789984232768
 2011 — "Latvietis parastais" (kopā ar Irēnu Saatčiani un Kristīni Jančevsku), Atēna, ISBN 9789984344232
 2012 — "Cits ķēķis: Zem likumīgā “jumta”" (kopā ar A.Margēviču, K.Jančevsku). Baltic Screen. ISBN 9789984344218
 2014 — "Liepājas metalurgs: kam jāsēž, kam jālido" (kopā ar Kristīni Jančevsku), Atēna 
 2014 — "Grābeklis" (kopā ar K.Jančevsku). Atēna. ISBN 9789984344874
 2019 — "Kolaborants" sērijā "Čekisti un komunisti". Pietiek.com ISBN 9789934199905
 2020 — "Viltvārdis" (par Egilu Levitu; kopā ar K. Bormani) Pietiek.com 
 2023 — "Kolaborants" e-grāmata divās daļās: Pirmā daļa ISBN 9789984823553, otrā daļa ISBN 9789984823560
 2023 — "Viltvārdis. Otrais, papildinātais izdevums" (kopā ar K. Bormani; drukāts izdevums un e-grāmata). Pietiek.com ISBN 9789984823515
 2023 — "Valstsgribis" (kopā ar K. Bormani; drukāts izdevums un e-grāmata). Pietiek.com ISBN 9789984823546
 2023 — "Hiēnu banda. 1. daļa" (drukāts izdevums un e-grāmata). ISBN 9789984823584
 2024 — "Hiēnu biznesa projekts. 2. daļa" (drukāts izdevums un e-grāmata). Pietiek.com. ISBN 9789984823607
 2024 — "Karalis. Pliks. Prasts. Melīgs" (drukāts izdevums un e-grāmata). Pietiek.com. ISBN 9789984823621
 2024 — "Iznireļi" (kopā ar K.Bormani; drukāts izdevums un e-grāmata). Pietiek.com. ISBN 9789984823645

 Ceļojumu apraksti 

 2005 — "Zelta zeme, kuru pametusi ziemeļblāzma". Jāņa Rozes apgāds. ISBN 9984231240
 2006 — "Deviņas Āfrikas". Jāņa Rozes apgāds. ISBN 9984232182
 2009 — "Brīvības grāmata". Jāņa Rozes apgāds. ISBN 9789984233093
 2010 — "Indija ne pa jokam. Un Pakistāna arī". Dienas Grāmata. 
 2012 — "Dzīvības un nāves Disnejlendā". Dienas Grāmata. 
 2013 — "Trīspadsmit Amerikas". Dienas Grāmata. ISBN 9789984887494
 2015 — "Razbainieku salas". Dienas Grāmata. 
 2016 — "Zem Muhameda bārdas". Dienas Grāmata. 
 2018 — "Zem Muhameda palmas". Dienas Grāmata. 
 2019 — "Brūnās jaunavas bērni svētās nāves ēnā. Meksika un Bolīvija". Dienas Grāmata. 
 2022 — "Muzungu vismelnākajā Āfrikā". Dienas Grāmata. ISBN 9789934595660

 Atsauces 

Kategorija:1969. gadā dzimušie
Kategorija:Rīgā dzimušie
Kategorija:Latvijas žurnālisti
Kategorija:Latvijas publicisti